J. Halecký, poslanec: (2007-05-11):
Myslím si, že odvod je veľmi citlivá vec aj po voľbách, aj pred voľbami, a preto aj napĺňanie finančných zdrojov na fungovanie zdravotníctva je to dosť problematická vec, ale v našich pomeroch zdá sa, že tomuto fenoménu navýšenia sa asi nevyhneme. Tiež som veľmi dobre nechápal navýšenie odvodov na štvrťrok, pretože je to pomerne málo na to, aby dokonca aj pán minister vedel, čo mal by s tým urobiť a tobôž ako rozdeliť cez poisťovne uvedené financie. Takže myslím si, že minimálna doba, ktorá by bola vhodná na to, aby sme sa mohli rozhodnúť, či zvýšenie alebo pomoc financovaniu zdravotníctva cez navýšenie zo 4 na 5 % je minimálne jeden rok. Takže aj z tohto dôvodu trošku ľutujem pána ministra, že nemohol prijať ani účinné opatrenia za štvrťrok, kde by sa táto pomoc zo strany vlády prejavila. Tak ako už bolo povedané, financovanie zdravotníctva je zložitá vec aj z tohto dôvodu, že je to vždy mechanizmus ako v každom živom hospodárskom systéme medzi príjmom a medzi výdavkom, teda medzi finančnými prostriedkami, ktoré zdravotníctvo získa spôsobom známym, ale hlavne spôsobom výdavku finančných prostriedkov, ktoré v zdravotníctve narastajú silnejším tempom, vyšším tempom, ako je samotná tvorba zdrojov. Myslím, že slovenské zdravotníctvo je na tej úrovni, že dosahuje príslušnú európsku a v mnohých odboroch aj svetovú úroveň, a preto aj požiadavky na rôzne moderné prístroje a na prístroje, ktoré si vyžadujú významné finančné prostriedky, sú oprávnené. Spôsoby, ktorými sa to dá dosiahnuť, bolo tu zo strany poslankyne Sabolovej veľmi pekne rozanalyzované a bola aj zdokumentovaná potreba navýšenia týchto prostriedkov. Preto je to téma, ktorá bude pravdepodobne analyzovaná aj na konci tohto nášho sedenia, na konci tohto zasadnutia našej schôdze a predpokladáme, že pán minister príde s konkrétnymi faktami a s konkrétnymi úlohami, ktoré si dá, aby vedel dofinancovať zdravotníctvo takým spôsobom, aby sme mohli fungovať na príslušnej úrovni. Chcem však podotknúť túto skutočnosť, že financovanie zdravotníctva dostatočné a uspokojivé nikdy nebude a zdá sa, že aj nikde, v žiadnej aj v tej najbohatšej krajine na svete nie je. Potreby v zdravotníctve rastú spôsobom a systémom, ktorý je ťažko odhadnúť. A takisto aj či v Spojených štátoch amerických, alebo vo Švédsku, alebo v Anglicku, alebo v Nemecku, spôsoby financovania sa precizujú, upravujú, možnože každých 5 alebo každých 10 rokov, s cieľom racionalizovať príslušné finančné prostriedky, aj napriek tomu týchto finančných prostriedkov aj v tých najbohatších krajinách je málo. U nás takisto, ako už hovoríme, že je kríza teraz v zdravotníctve, to isté sa hovorilo ešte aj za predchádzajúcej vlády, že bola kríza a že snažíme sa ju nejako vyriešiť, zdá sa, že v zdravotníctve si musíme zvyknúť na to, že práve nedostatok financií bude trvalý, bude chronický a mám taký dojem, že už si všetky predchádzajúce, možno aj terajšia vláda zvykla, že práve deficit financií v zdravotníctve je najlepší spôsob, ako zdravotníctvo regulovať. Potom už je len spôsob a systém, ako tento deficit znížiť a o koľko. Jeden z mechanizmov vyskúšala aj predchádzajúca vláda, ktorá cez Veriteľa dokázala oddlžiť dosť, by som povedal, významne a spôsobom efektívnym. Len musím povedať, že je to mechanizmus, ktorý možno skôr považovať za charakteristický pre spôsob možno fungovania aj práce terajšej vlády, pretože bol centralizovaný, dochádzalo k tomu, že dlhy sa skoncentrovali pri jednej inštitúcii a tá rozhodovala o spôsobe, výške oddlženia. Takže zdá sa, že aj terajšia vláda, či chce, či nechce, možno bude musieť po čase pristúpiť tiež k nejakému spôsobu Veriteľa 1 alebo Veriteľa 2, pretože tieto dlhy, ako už bolo povedané, narastajú a dosahujú už niekoľko miliardové sumy, takže spôsob zabrzdenia neexistuje. Spôsob, ako sa využívalo aj za predchádzajúceho systému výmenou manažmentu v tých najvýznamnejších zdravotníckych zariadeniach alebo, možno parafrázou povedať, vo všetkých zrejme, že nefunguje a jedným zo spôsobov je aj určitá forma vzniku nových právnych subjektov, ktoré fungujú v zdravotníctve, či už, ako bolo spomínané a nie je to definitívne rozhodnutie, buď akciové spoločnosti, alebo neziskové organizácie, ktoré, zdá sa, vykazujú lepšie hospodárske výsledky, čo sa týka deficitu, ako predchádzajúce právne formy fungovania zdravotníckych inštitúcií. Takže, ako už bolo spomínané, nechcem dlho hovoriť a myslím si, že bude ešte priestor, aby sme analyzovali spôsob financovania. Zaujímavé je, že pani poslankyňa Sabolová trošku predčasne, aj keď sa mi zdá, že správne vystihla, že kde je možná cesta, prvý krok financovania v zdravotníctve. Ďakujem za pozornosť.